Pierre Portelli jgħid li Bundy se jkun mistieden fuq programm speċali li se jfakkar it-twaqqif ta' NET Television Minkejja xnigħat li l-eks preżentatur u eks Chairman tal-PBS John Bundy se jirritorna lura fuq il-midja tal-PN ma’ din il-gazzetta hu insista li dan mhu minnu xejn. “Assolutament li le, mhux veru. Ma nafx minn fejn inqalgħet din.” Ftit tal-jiem ilu, iċ-Chairman Eżekuttiv ta’ Media.Link Communications, Pierre Portelli ħabbar li wara 26 sena, Radio 101 kien se jingħata dehra ġdida bħala, NET FM. Dan bl-għan li jsir stazzjon tar-radju iżjed modern u kontemporanju kif jitolbu ż-żminijiet attwali. Din il-gazzetta kkuntjat ukoll lil Portelli u staqsietu jekk hu avviċanx lil Bundy biex dan jagħmel ritorn fil-midja tal-PN. “Mhux qiegħda fuq il-mejda, m’aħniex qegħdin f’diskussjonijiet ma’ John Bundy.” Minkejja dan Portelli sostna mal- ILLUM li “naprezzaw ix-xogħol kollu li Bundy għamel għal NET Television u fil-ġimgħat li ġejjin hu se jkun mistieden fuq programm speċjali li se jikkomemora l-20 sena anniversarju mit-twaqqif ta’ NET Television.” F’Novembru li għadda, John Bundy kien tneħħa minn Kap Eżekuttiv tal-PBS u minflok ħatar lill-Inġinier Charles Dalli bħala Aġent Kap Eżekuttiv tal-PBS. Dakinhar il-Bord tal-PBS kien qal li d-deċiżjoni tagħhom kienet immotivata mill-fatt li Bundy ma segwiex proċeduri importanti tal-prokura tal-PBS meta allegatament għamel ftehim ma’ kumpanija lokali għall-bejgħ ta’ karozzi u xiri ta’ karozzi ġodda għall-PBS mingħajr tender approvat mill-Bord tad-Diretturi tal-PBS. Min-naħa tiegħu, Bundy ċaħad li għamel xi ħaġa kontra r-regoli u ftit wara t-tkeċċija hu kien ħabbar li se jkun qed jieħu azzjoni legali kontra l-bord tal-PBS “wara li keċċewni inġustament”. Intant, f’intervista mal-ILLUM lura fl-2016 Bundy kien qal li wara l-elezzjoni tal-2013, l-eks Kap tal-Partit Nazzjonalista Simon Busuttil kien talbu biex jirritorna lura. “Busuttil offrieli biex immur lura n-NET, u anke riċentament madwar xahrejn ilu erġajna ltqajna u tkellimna. Kellmitni wkoll Rosette Thake, is-Segretarju Ġenerali tal-PN u tkellimt mas-CEO Brian St John. Kienu laqgħat biss u ma ffirmajna l-ebda kuntratti. Talbuni biex nirritorna, u jien napprezza ħafna li hemm min jirrikonoxxi x-xogħol kollu li kont għamilt qabel tlaqt.” Dakinhar, l-ILLUM kienet staqsiet ukoll jekk Bundy għadux iqis lilu innifsu bħala Nazzjonalist, “ovvjament li bqajt Nazzjonalist, kelli sehem kbir fl-aktar mumenti glorjużi tal-PN. Meta kellu magna ta’ propaganda tajba u meta kellu l-volontarjat jaħdem mija fil-mija, meta kien partit frisk u modern. Iżda maż-żmien kollox jiqdiem.” Qabel ma nħatar Chairperson tal-PBS, Bundy kien xandar popolari fuq NET Television, Radio 101, TVM kif ukoll fuq ONE TV.